Mill-ftit bini f'Kemmuna, jispikka l-aktar it-Torri ta' Santa Marija. Madankollu, hemm binja oħra storika li tmur lura għal żmien il-Kavallieri li għalkemm ma tantx tagħti fil-għajn għandha valur. Din hija l-Batterija ta' Santa Marija li hi klassifikata fi Grad 1 u protetta minħabba l-arkitettura militari tagħha. Il-batterija għadha kemm ġiet restawrata. Mibnija faċċata tal-Marfa fl-1715, il-batterija ta' Santa Marija kienet tagħmel parti minn sistema ta' difiża, f'dan il-każ fil-parti bejn Kemmuna u Malta. Illum il-ġurnata tinsab fil-ħarsien tal-għaqda mhux governattiva Din l-Art Ħelwa. Il-batterija għadha kemm ġiet restawrata fi proġett li daħlet għalih l-Awtorità Maltija għat-Turiżmu u li sewa aktar minn €180,000. Il-gwardjan tal-batterija, Jospeh Attard, spjega li x-xogħlijiet bdew fuq sena ilu iżda kienu ilhom jiġu pjanati. "Din il-batterija kellha bżonn tiswijiet sostanzjali. L-ewwel tiswijiet kienu saru 10 snin ilu u kienu saru tiswijiet oħra ferm aktar qabel. Illum bi pjaċir ngħid li hi waħda mill-isbaħ batteriji li għadhom jeżistu fil-gżejjer Maltin. Hemm batteriji oħra li għandhom bżonn restawr ukoll u nappella li kulħadd jagħmel aktar sforz biex binjiet bhal dawn, speċjalment hemm waħda l-Marfa faċċata ta' din u hemm oħra l-Qbajjar, Għawdex, li għandhom bżonn interventi urġenti," qal il-gwardjan tal-Batterija ta' Santa Marija, Joseph Attard. Fi żjara fil-batterija friska mir-restawr, il-Ministru għat-Turiżmu Julia Farrugia Portelli qalet li apparti eluf ta' Maltin li jfittxu Kemmuna, hu kalkulat li terz tat-turisti li żaru Malta s-sena li għaddiet sabu l-ħin iżuru din il-gżira/ Saħqet li Kemmuna m'għandhiex tkun assoċjata biss mal-bajjiet sbieħ li għandha iżda qalet li għandha wkoll storja x'toffri/ "Il-prodott turistiku Malti, Għawdxi u f'Kemmuna nagħtuh dik l-imbuttatura li verament hemm bżonn biex aħna nkomplu ntejbu l-esperjenza tat-turist li se jżur pajjiżna," qalet il-Ministru għat-Turiżmu Julia Farrugia Portelli. Parti sostanzjali mix-xogħol tħallas b'fondi tal-Unjoni Ewropea. "Intefqu €150,000 fondi tal-Unjoni Ewropea. Eżempju iehor ta' kif fondi tal-Unjoni Ewropea jintużaw għall-ħarsien tal-wirt nazzjonali ta' pajjiżna kif ukoll għat-titjib tal-prodott turistiku tagħna," qal is-Segretarju Parlamentari għall-fondi Ewropej Stefan Zrinzo Azzopardi. Is-Segretarju Parlamentari Stefan Zrinzo Azzopardi qal li l-fatt li Malta din il-ġimgħa rnexxielha tikseb żewġ biljuni u mitejn u ħamsin miljun ewro minn fodni Ewropej jimla lill-gvern b'aktar kuraġġ biex ikompli jwettaq proġetti u inizjattivi ta' ġid għall-pajjiż.